КЦМ‑емотикони

Менаџер емотикона

Увод
Снимак екрана менаџера емотиконских тема
Менаџер емотиконских тема
Емотикони се могу користити у више КДЕ програма: Копетеу, Конверзацији, К‑пошти... Овај модул вам омогућава лако управљање скуповима емотикона. Можете:
додавати емотиконске теме
уклањати их
инсталирати постојећу тему
додавати, уклањати или уређивати емотиконе у оквиру теме.
Имајте у виду да се скупови емотикона постављају по програму.
Модул је раздвојен на два дела: на левој страни можете управљати темама, а на десној емотиконима унутар тема.
Емотикон се састоји из два дела: иконице (типично је то ПНГ, МНГ или ГИФ слика) и текста који га описује. Текст могу бити неки аски симболи, попут ]:->, или кратак опис унутар звездица, као *хаха*. Корисник уписује симбол или текст, а иконица емотикона га замењује.
Емотиконске теме могу се сачувати локално у домаћој фасцикли, под $(qtpaths --paths GenericDataLocation)/emoticons.

Теме емотикона
Ова секција омогућава вам управљање емотиконским темама.
Захтевај размаке око емотикона 	 Ако је ово попуњено, емотикон треба да одвојите размаком испред и иза да би се претворио у иконицу. Ако упишете Здраво:-), ниска ће остати каква јесте, док ако упишете Здраво :-), добићете „Здраво“ за којим следи иконица емотикона.
Ако ово није попуњено (подразумевано), свака ниска емотикона биће замењена својом иконицом.
Инсталирај из фајла 	 Овом радњом инсталирате нову тему коју сте ручно преузели. Фајл теме је архивски фајл, обично .tar.gz или .zip, или неког другог типа архиве. Дијалог вас пита за локацију овог локалног архивског фајла, и пошто сте унели или превукли УРЛ, те кликнули на У реду, тема се инсталира и појављује на списку тема.
Добави нову тему 	 Да бисте користили ову могућност морате бити повезани на Интернет. Дијалог приказује списак тема емотикона са https://store.kde.org/, а неку од њих можете инсталирати кликом на дугме Инсталирај десно од описа теме.
Нова тема 	 Можете саставити сопствену нову тему од нуле. Клик на ово дугме позива дијалог који тражи име нове теме. После тога, за стварање нових емотикона и придружених текстова можете користити дугме Додај... десно.
Уклони тему 	 Ова радња уклања изабрану тему са диска. Изаберите са списка тему коју желите да уклоните, па кликните на дугме Уклони тему. Тема ће бити уклоњена са диска пошто коначно кликнете на Примени.

Управљање емотиконима
У овој секцији можете управљати емотиконима у оквиру изабране теме. Списак десно приказује све емотиконе изабране теме. Можете додати, уредити или уклонити било који емотикон. Изаберите тему са списка лево, а затим радњу коју желите да извршите.
Додај... 	 Овим дугметом додајете емотиконе изабраној теми. Дијалог вам тражи да изаберете иконицу за емотикон и упишете одговарајући аски симбол или придружени текст. Клик на У реду после тога додаће нови емотикон на списак, где ћете видети његову иконицу и придружени текст. Ако желите да измените било иконицу било текст, можете употребити доле описано дугме Уреди....
Уклони 	 Ово ће уклонити изабрани емотикон из изабране теме. Да бисте потврдили ову радњу, треба да кликнете на дугме Да.
Уреди... 	 Дугметом Уреди... можете изменити иконицу и текст изабраног емотикона. Да бисте потврдили ову радњу, треба да кликнете на дугме У реду.